216-tal száguldott egy motoros Zala megyében | Alapjárat
216-tal száguldott egy motoros Zala megyében, ráment a gatyája
2019-08-26, 12:03
A rendőrség a legmagasabb pénzbüntetést szabta ki.
A Zala Megyei Rendőr-főkapitányság még az augusztusi hosszú hétvége során aktívan traffipaxozott a nagy forgalmú, balesetveszélyes útszakaszokon. Augusztus 18-án egy motoros a megengedett sebességet jócskán túllépve közlekedett Felsőpáhok térségében, amiért cserébe kapott egy kövér csekket a hatóságtól.
A motoros a 760-as számú főútvonalon húzta meg rendesen a gázkart, a megengedett 90 km/h-s sebesség helyett 216 km/h-val repesztett, ezzel nem csak a saját testi épségét kockáztatta, hanem azokét is, akik mellett elsuhant.
A rendőrség nem is tétlenkedett, és a motoros számára a lehető legmagasabb összegű, vagyis 300 000 forintos pénzbírságot szabott ki. A rendőrség emlékeztetett arra, hogy a statisztikák szerint a legtöbb közúti baleset a gyorshajtás számlájára írható. A magyar rendőrség egyébként nem ismer tréfát, naponta közel 1 500 gyorshajtót büntet.